text: কুমিল্লার তরুণরা ব্যস্ত ফেসিয়াল আর চুলের স্টাইলে - Cumillar Zamin
  কুমিল্লার তরুণরা ব্যস্ত ফেসিয়াল আর চুলের স্টাইলে
  স্টাফ রিপোর্টার ।। মানুষ ভিড় জমাচ্ছে সাজসজ্জায়। শনিবার কুমিল্লা নগরীর কান্দিরপাড় জেন্টস পার্লারে ঈদকে কেন্দ্র করে চুলের সাজসজ্জায় নিয়ে ব্যস্ত থাকতে দেখা গেছে অনেক তরুণকে।
  সোহাগ বলেন, একজন বিদেশি ক্রিকেটারের চুলের স্টাইল আমার খুব ভালো লাগে। তার মত চুলের কাটিং দেওয়ার জন্য এসেছি। ভিক্টোরিয়া কলেজের শিক্ষার্থী হাবিবও এসেছেন বিদেশি তারকার মত চুল কাটতে। হাবিব আমাদের কুমিল্লাকে বলেন, নেইমারের চুলের স্টাইলটা ভালো লেগেছে, তার মত এবার চুল কাটবো।
  ঈদের আগমনের সাথে সাথে ভিড় বাড়ছে সেলুন ও বিউটি পার্লারে। সবচেয়ে বড় ধর্মীয় উৎসবের আনন্দে নিজেদের রাঙিয়ে নিতে, নিজেদের প্রতি যত্নশীল হতে, ক্লান্তি দূর করতে আর নিজেকে আরোও সুদর্শন করে তুলতে পছন্দের সাজে নিজেকে সজ্জিত করার উদ্দেশ্যে সেলুন ও বিউটি পার্লারে ভিড় করছে অধিক সংখ্যক লোক।
  জেন্টস পার্লার এন্ড সেলুনের স্বত্ত্বাধিকারী খোকন চন্দ্র শীল বলেন, এ সপ্তাহে চাপ বৃদ্ধি পাওয়ায় তারা রাত দুইটা পর্যন্ত দোকান খোলা রাখে। ফেসিয়াল, চুল কাটা, চুলে রং করা ইত্যাদি সেবা দিচ্ছেন তারা। চুলের কোনো কাটিং কিংবা ফেসিয়ালে দাম বাড়ানো হয়নি তবে ঈদ উপলক্ষে অনেকে খুশি হয়ে কিছু বোনাস দিয়ে যায়। চুলের ব্যতিক্রমী কাটিং ও ফেসিয়ালের প্রতি আগ্রহ বেশি সৌন্দর্য সচেতন ব্যক্তিদের।
  রিলেকস হেয়ার স্টাইল সেলুনের স্বত্ত্বাধিকারী প্রদীপ বলেন, কাল থেকে ভিড় বাড়বে। কারণ মানুষ কেবল কেনাকাটা শেষ করেছে। এখন অনেকে সেলুন ও পার্লারমুখী হবে। যারা ঈদে নিজেকে বিশেষভাবে উপস্থাপন করতে চায় তারা চুল কাটার পাশাপাশি ফেসিয়াল করে। মাথার সামনের চুল কিছুটা লম্বা রেখে পেছনে ছোট করে চুল কাটার 'শর্ট বব' স্টাইলটি এবার ঈদে বেশি জনপ্রিয়।